बेदी सफल होते रहे ; राजेंद्र गोयल-शिवालकर इंतजार करते रहे
दि ‘आज’ को समझना चाहते हो तो पहले ‘कल’ की खोज करो। अमेरिकी उपन्यासकार पर्ल एस.बक ने कहीं पर यह लिखा था। बीसीसीआई ने सीके नायडू लाइवटाइम अचीवमेंट अवार्ड के लिए जिन तीन खिलाड़ियों को चुना है उसे देखकर ऐसा ही लगता है। बीसीसीआई ने दो पूर्व लेगस्पिनर पद्माकर शिवालकर आैर राजेंद्र गोयल को पुरुष वर्ग में आैर भारत की पहली महिला क्रिकेट कप्तान शांता रंगास्वामी को अवार्ड के लिए चुना है। इन्हें 8 मार्च को अवार्ड दिया जाएगा। 74 वर्षीय राजिंदर गोयल आैर 76 वर्षीय शिवालकर को क्रिकेट छोड़े हुए 30 साल हो चुके हैं। महिला क्रिकेटर शांता रंगास्वामी ने भी लगभग ढाई दशक पहले क्रिकेट से संन्यास लिया था। शिवालकर आैर गोयल को अंतरराष्ट्रीय क्रिकेट खेलने का भले ही मौका मिला हो लेकिन घरेलू क्रिकेट के ये सुपरस्टार थे। इनमें बिशन सिंह बेदी या दिलीप दोषी जैसी स्पिन क्षमता थी लेकिन अंतरराष्ट्रीय क्रिकेट में बेदी के लगातार सफल होेने के कारण इन्हें मौका नहीं मिल सका। हां, विदेशी टीमें जब भारत यात्रा पर आई तब इन्होंने अपनी क्षेत्रीय टीम की आेर से खेलते हुए अपनी स्पिन कला का जौहर जरूर दिखाया।
देखा जाए तो भारत में विश्वप्रसिद्ध स्पिनरों की कभी कमी नहीं रही। स्पिनरों में वीनू मंकड़, जस्सू पटेल, सुभाष गुप्ते, गुलाम अहमद, इरापल्ली प्रसन्ना, सलीम दुर्रानी, बिशन सिंह बेदी, वेंकटराघवन, दिलीप दोषी, शिवलाल यादव, रवि शास्त्री, अनिल कुंबले, हरभजन सिंह और वर्तमान में रविचंद्रन अश्विन और रवींद्र जडेजा ने विश्वख्याति अर्जित की है। भारत के अलावा अन्य किसी देश में इतने सारे विश्वस्तरीय स्पिनर अब तक नहीं हुए हैं। राजेंद्र गोयल आैर शिवालकर की स्पिन प्रतिभा को लेकर कभी भी किसी को कोई संदेह नहीं रहा है। लिटिल मास्टर सुनील गावसकर दोनों ही गेंदबाजों के मुरीद हैं। उनका कहना है कि दोनों अगर एक ही समय में किसी आैर देश से खेलते तो दोनों ही प्लेइंग इलेवन में होते। शिवालकर तो गावसकर के साथ मुंबई टीम में थे लेकिन राजेंद्र गोयल विरोधी टीम हरियाणा में होने के कारण उनके खिलाफ बल्लेबाजी करनी पड़ती थी। गावसकर ने स्पिन क्षमता को नजदीक से देखा है इसलिए वे कह रहे हैं कि ये दोनों समान रूप से प्रतिभा के धनी हैं।
गावसकर ने अपनी किताब ‘आइडल’ में इनका जिक्र किया है। गावसकर लिखते हैं कि बेदी के टीम में होने के कारण इन्हें मौका नहीं मिल सका। प्रथम श्रेणी क्रिकेट में तीनों के आंकड़े जबर्दस्त हैं। शिवालकर ने 124 मैचों में 589 विकेट, राजेंद्र गोयल 157 मैचों में 750 विकेट आैर बेदी 370 मैचों से 1560 विकेट झटके। भारतीय टीम में एक ही शैली के दो स्पिनर खेलते रहे हैं। पहले ऑफ स्पिनर द्वय प्रसन्ना आैर वेंकटराघवन आैर अब आर.अश्विन आैर जयंत यादव प्लेइंग इलेवन का प्रतिनिधित्व करते हैं। आश्चर्य है कि बेदी के साथ कभी क्यों नहीं गोयल आैर शिवालकर को आजमाया गया। दोनों ही खिलाड़ियों के दिल में इस बात की कसक जरूर है। फिर भले ही उन्हे लाइवटाइम एचीवमेंट अवार्ड मिल रहा हो। उसीप्रकार शांता रंगास्वामी का भारत में महिला क्रिकेट के विकास में महत्वपूर्ण योगदान है। उन्हें देर से सही लेकिन अब अवार्ड से नवाजा जा रहा है जो प्रशंसनीय है। सच कहा जाए तो बीसीसीआई में महिला क्रिकेट संगठन को समाहित किए जाने के बाद से महिला क्रिकेट पर ध्यान दिया जाने लगा है। शांता रंगास्वामी का सम्मान इसका आदर्श उदाहरण है।
bho_Deva hin_Deva hin_Deva hin_Deva